Andrzej Marusarz

Andrzej Marusarz (født 3. august 1913 i Zakopane, død 5. oktober 1968 samme sted) var en polsk skiløper som representerte SN PTT Zakopane.

Han var sønn av Jędrzej Marusarz Jarząbek, en  kjent fjellfører i Tatrafjellene. På 1930-tallet var Andrzej en av Polens beste kombinertløpere og spesialhoppere, sammen med fetteren Stanisław Marusarz. Andrzej ble først kjent da han var på SN PTT Zakopanes lag som ble nummer 3 i det polske mesterskapet på 5 x 10 km stafett i 1931. Han deltok i OL i Lake Placid i 1932, der han ble nummer 22 i hopp og 19 av 33 deltakere i kombinert, og i Garmisch-Partenkirchen i 1936, der han ble nummer 21 i hopp og 32 av 46 deltakere i kombinert. Han var med i VM i 1933, 1934, 1935, 1937 og 1939. Hans beste internasjonale mesterskap var VM i Zakopane i 1939, der han ble nummer 4 i kombinert, 15 i hopp og 55 på 18 km langrenn. Han ble to ganger polsk mester, i hopp i 1938 og i kombinert i 1939, og tok andreplass fem ganger, i utfor, spesielt hopp, kombinert (to ganger) og 4 x 10 km stafett. Da han vant hopprennet i 1938, satte han også bakkerekord i Wielka Krokiew i Zakopane med 76,5 meter.

Under reisen over Atlanterhavet til OL i 1932 med skipet SS «Île de France» ble han svært sjøsyk, og sverget på at han aldri skulle sette sine bein i et skip igjen. Skjebnen ville det imidlertid annerledes. Etter at Tyskland angrep Polen i september 1939, flyktet Marusarz via Ungarn til Hellas, der han gikk om bord i det polske skipet SS «Warszawa». Skipet ble torpedert utenfor Tobruk (nå i Libya) 26. desember 1941. Han overlevde torpederingen og ble reddet. Resten av krigen seilte han på flere andre polske skip, og deltok blant annet i Murmansk-konvoiene, invasjonen i Nord-Afrika (1942), Sicilia (1943), Italia (1943) og Normandie (1944). For krigsinnsatsen ble han tildelt ni polske og britiske militære utmerkelser.

Etter krigen vekslet han mellom å være skilærer og trener i Zakopane om vinteren og sjømann i den polske handelsflåten resten av året. Han var også fjellfører i Tatrafjellene. I 1954 gikk han i land for godt, men fortsatte som fjellfører og trener i klubben SN PTT Zakopane. Han døde av hjertesvikt i 1968, bare 55 år gammel.

Andrzej Marusarz var bror av Józef Marusarz og fetter av Stanisław Marusarz, som begge deltok på ski i OL.

Referanser

Kilder 
  Andrzej Marusarz – Profil og resultatoversikt hos FIS (kombinert, ikke fullstendig, besøkt 4. september 2012)
 Sports Reference: Andrzej Marusarz  (olympiaresultater, besøkt 4. september 2012)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
 Skijumping.pl: Poczet skoczków polskich: Andrzej Marusarz - Między nartami a morskim żywiołem... (skrevet av Wojciech Szatkowski, Muzeum Tatrzańskie, 4. januar 2006, besøkt 4. september 2012)
 Polski Komitet Olimpijski: Marusarz Andrzej (1913-1968) (besøkt 4. september 2012)
 Skijumping.pl: Mistrzowie Polski w skokach narciarskich w latach 1920-2002 (besøkt 4. september 2012)

Eksterne lenker 
 

Polske kombinertløpere
Polske skihoppere
Polske langrennsløpere
Polske alpinister
Skihoppere under Vinter-OL 1932
Kombinertløpere under Vinter-OL 1932
Deltakere for Polen under Vinter-OL 1932
Skihoppere under Vinter-OL 1936
Kombinertløpere under Vinter-OL 1936
Deltakere for Polen under Vinter-OL 1936
Personer fra Zakopane